Steeds gesoek: ŉ wonderkuur vir SpringbokrugbyKom ons aanvaar dit maar: Die Springbokspan is ŉ gemiddelde span en daar is geen goue middeweg of kitskuur om dit reg te stel nie. Om die jaar in perspektief te stel: Die Springbokke het sewe van hul 14 toetswedstryde gewen en het dus ŉ wenpersentasie van slegs 50%. Hulle het twee van hul vier toetswedstryde op die jaareindtoer gewen nadat hulle Frankryk (29-26) en Skotland (26-20) verslaan het, maar teen Engeland (11-12) en Wallis (11-20) verloor het. Hulle het vyf drieë op die toer gedruk, maar sewe deurgelaat. Die Bokke het 332 punte in 14 wedstryde aangeteken, maar ook 330 afgestaan en hulle het 36 drieë gedruk, maar 39 afgestaan. Die Springbokke het sewe keer teen spanne gespeel wat hoër as hulle en sewe keer teen spanne wat laer as hulle op die wêreldranglys was (toe die Bokke en Wallis in Junie in Washington kragte gemeet het, was hulle nog hoër op die ranglys as die Walliesers). Is dit ŉ goeie getuigskrif? Nee, maar moet die afrigter elke keer gepos word as die gewenste uitslae of vertonings nie behaal is nie? Moet die baba elke jaar saam met die badwater uitgegooi word? Moet daar elke keer ŉ noodberaad gehou word om die oënskynlike probleme op te los? ♦ Almal weet dat die probleme dieperliggend is, van topbestuur af en dan deursyfer na die heel laagste vlak. ŉ Mens hoef net na die volgende te kyk om die omvang van die probleem te besef: Verlede jaar, en ook die vorige jaar, is ŉ soortgelyke berig oor dieselfde probleme en dieselfde kommerwekkende statistieke en tekortkominge geskryf. Kom ons maak maar vrede daarmee, daar is nie ŉ kitsoplossing nie.